Herrie ná metropolisie ‘brood steel’Foto: Twitter Daar het Maandag ŉ herrie losgebrand op sosiale media oor ŉ foto van Tshwane-metropolisiebeamptes wat glo brood gesteel het en dit in die kattebak van hul amptelike voertuig gelaai het. ŉ Foto is op sosiale media versprei wat wys hoe twee beamptes die brood in die motor laai nadat ŉ vragmotor wat brood vervoer op die N1-snelweg by die Samrandweg-afrit in Pretoria omgeslaan het. Die Tshwane-metropolisie het ná die voorval in ŉ verklaring gesê die opsigter van die bakkery het op die toneel aangekom en gesien dat sewe beamptes gehelp het om die toneel te beveilig en normale verkeersvloei te verseker. Die metropolisie het ontken dat die beamptes die brood gesteel het en sê dit was ŉ “dankie-sê gebaar” wat die opsigter van die bakkery uit sy eie aan die beamptes gegee het. Die beamptes gaan egter geskrewe waarskuwings kry en aangeraai word om nie weer geskenke te aanvaar sonder om dit te verklaar nie, selfs al is dit net om dankie te sê vir goeie werk nie.